1. KAKO POSTATI NOVI IZNAJMLJIVAČ

1.1. TKO MOŽE BITI IZNAJMLJIVAČ
Ugostiteljske usluge u domaćinstvu može pružati fizička osoba–građanin, odnosno iznajmljivač. Iznajmljivač se smatra državljanin Republike Hrvatske te državljani država članica Europskog gospodarskog prostora i Švicarske konfederacije.
1.2. KOJE SU UGOSTITELJSKE USLUGE U DOMAĆINSTVU
Ugostiteljske usluge u domaćinstvu su:
-usluge smještaja u sobi, apartmanu, studio apartmanu i kući za odmor kojih je iznajmljivač
vlasnik, do najviše 10 soba, odnosno 20 kreveta ( ne ubrajaju se pomoćni kreveti )
-usluge smještaja u kampu, kamp odmorištu na zemljištu kojeg je iznajmljivač vlasnik, sa
najviše 10 smještajnih jedinica, odnosno za 30 gostiju istodobno
-usluge doručka gostima kojima iznajmljivač pruža usluge smještaja.
1.3. U KOJEM MJESTU ISHODITI RJEŠENJE
Za pružanje ugostiteljskih usluga u domaćinstvu iznajmljivač mora ishoditi rješenje o odobrenju za pružanje ugostiteljskih usluga u domaćinstvu, koje izdaje Upravni odjel za gospodarstvo, turizam, poljoprivredu, ruralni razvoj i EU fondove, Odsjek za obrtništvo i turizam, Šibensko-kninske županije, nadležan prema mjestu u kojemu se nalazi objekt.
Znači da iznajmljivač predaje zahtjev u jednom od sljedećih gradova:
Šibenik, Trg Pavla Šubića I 2
Knin, Dr. Franje Tuđmana 2
1.4. PREDAVANJE ZAHTJEVA ZA IZDAVANJE RJEŠENJA
Obrazac Zahtjev za izdavanje rješenja o odobrenju za pružanje ugostiteljskih usluga u
domaćinstvu (građani-iznajmljivači) može se preuzeti na stranici Šibensko-kninske županije www.sibensko-kninska-zupanija.hr ili u službenim prostorijama Odsjeka.
Iznajmljivač mora Pisarnici (Protokolu) nadležnog ureda predati zahtjev za izdavanje rješenja
o odobrenju za pružanje ugostiteljskih usluga u domaćinstvu. Zahtjev se može predati sobno,
uputiti poštom ili mailom na pisarnica@skz.hr
Iznajmljivač predaje zahtjev kada je priložena sva potrebna dokumentacija i kada je objekt u
potpunosti uređen i opremljen, odnosno spreman za prijem gosta. Ako iznajmljivač nije u mogućnosti osobno predati zahtjev, u njegovo ime ga može predati i potpisati samo osoba koju je iznajmljivač opunomoćio (uz predočenje odvjetničke punomoći ili pisane punomoći koja je ovjerena u Javnog bilježnika). Obrazac zahtjeva je potrebno popuniti i potpisati. Iznajmljivač u zahtjevu mora navesti osobni identifikacijski broj (OIB) a što se odnosi i na državljane Europskog gospodarskog prostora i Švicarske konfederacije.
U zahtjevu se mora navesti točna adresa prebivališta odnosno grad, ulica i kućni broj (koji su
istovjetni podaci sa osobne iskaznice). Strani državljani navode adresu i državu svoga prebivališta te ime i prezime osobe koju su opunomoćili da ih zastupa u RH i koja govori
hrvatski jezik te njene podatke: telefon/mobitel za kontakt u RH i njenu adresu u RH.
1.5.KOJU DOKUMENTACIJU PRILOŽITI UZ ZAHTEV
U privitku zahtjeva je potrebno dostaviti dokaze:
1.5.1. dokaz o državljanstvu (osobna iskaznica, putovnica)
1.5.2.      dokaz o vlasništvu objekta (sobe, apartmana, studio apartmana, kuće za odmor) ili o
vlasništvu zemljišta za kamp
1.5.3. dokaz o uporabljivosti objekta - dokaz da građevina-objekt u kojem će se pružati
ugostiteljske usluge u domaćinstvu ispunjava uvjete sukladno posebnim propisima kojima se
uređuje gradnja
1.5.4. dokaz o uplaćenoj upravnoj pristojbi
1.5.5. dokaz o uplaćenoj naknadi za trošak očevida
1.5.6. Objekti koji se žele iznajmljivati moraju ispunjavati uvjete za određenu vrstu i kategoriju,
odnosno moraju biti uređeni i opremljeni sukladno Prilozima Pravilnika o razvrstavanju i
kategorizaciji objekata u kojima se pružaju ugostiteljske usluge u domaćinstvu (Narodne
novine broj: 9/16, 54/16, 61/16, 69/17 i 120/19). Povjerenstvo Upravnog odjela za turizam i
pomorstvo očevidom utvrđuje ispunjavanje uvjeta za vrstu i kategoriju objekata.
*Obrazloženje svakog pojedinačnog dokaza kao i uvjeti za vrstu i kategoriju objekata nalaze
se u sljedećim poglavljima.



2.DOKAZI
2.1.DOKAZ O DRŽAVLJANSTVU
Dokaz o državljanstvu može biti preslika osobne iskaznice ili putovnice.
2.2.DOKAZ O VLASNIŠTVU
2.2.1. AKO JE IZNAJMLJIVAČ VLASNIK OBJEKTA
Dokaz o vlasništvu objekta je Izvadak iz zemljišne knjige (Vlasnički list) ili Izvadak iz Knjige
položenih ugovora koji se može dobiti u Zemljišno – knjižnom odjelu Općinskog suda, kod
javnog bilježnika ili putem e-građani. Izvadak ne smije biti stariji od šest mjeseci.
Vlasništvo se može dokazati i pravomoćnom sudskom presudom. Ako ste tek kupili nekretninu (stan, kuću, zemljište za kamp) koja još nije uknjižena na vaše
ime, uz zahtjev prilažete:
-Izvadak iz zemljišne knjige koji glasi na osobu od koje ste kupili nekretninu
-ovjereni ugovor o kupoprodaji nekretnine
-prijedlog za uknjižbu na vaše ime kojeg ste podnijeli Općinskom sudu
Ako ste naslijedili nekretninu koja još nije uknjižena na vaše ime, uz zahtjev prilažete:
-Izvadak iz zemljišne knjige koji glasi na osobu od koje ste je naslijedili
-pravomoćno rješenje o nasljeđivanju
Ako ste ugovorom o darovanju stekli vlasništvo nekretnine koja još nije uknjižena na vaše ime,
uz zahtjev prilažete:
-Izvadak iz zemljišne knjige koji glasi na osobu koja vam je darovala nekretninu
-ovjereni ugovor o darovanju nekretnine
-prijedlog za uknjižbu na vaše ime kojeg ste podnijeli Općinskom sudu
Ako ste u zemljišnoj knjizi upisani kao jedini etažni vlasnik, Izvadak iz zemljišne knjige je
dostatni dokaz o vlasništvu.
2.2.2. AKO JE IZNAJMLJIVAČ SUVLASNIK - PISANA SUGLASNOST SUVLASNIKA
Ako građevina u kojoj se nalazi stan nije etažirana, odnosno ako ste u zemljišnoj knjizi upisani
kao suvlasnik u idealnom dijelu (npr. 1/3, 1/5 i sl.), u tom slučaju morate dostaviti pisanu
suglasnost svih upisanih suvlasnika.
Ukoliko posjedujete ovjereni ugovor o diobi između svih suvlasnika iz kojega je razvidno koji
dio vama pripada, suglasnost suvlasnika nije potrebna.
Ako je na izvatku iz zemljišne knjige – u Teretnom listu upisana osoba sa pravom
plodouživanja, navedena osoba mora dati pisanu suglasnost.
a) Suvlasnici mogu, bez naknade, potpisati suglasnost u Upravnom odjelu za turizam i
pomorstvo, uz predočenje identifikacijske isprave, ispred službenika Odjela, koji će svojim
potpisom ovjeriti izjavu o suglasnosti.
Suvlasnici mogu potpisati suglasnost i kod Javnog bilježnika, uz naknadu.
b) Ako suvlasnik nema prebivalište u mjestu u kojemu se podnosi zahtjev nego u drugom
[bookmark: _Hlk188872293]mjestu na području Šibensko-kninske županije, suglasnost može potpisati u nekom od
gradova u kojima se nalaze službenici upravnog tijela: Šibenik i Knin,
c) Ako suvlasnik ima prebivalište na području RH, izvan Šibensko-kninske županije, izjavu
o suglasnosti može potpisati i ovjeriti u uredu javnog bilježnika.
d) Ako je suvlasnik štićenik doma za stare i nemoćne osobe, isti može potpisati izjavu o
suglasnosti, koju potpisom i pečatom ovjerava odgovorna osoba doma (ravnatelj).
e) Ako je suvlasnik pomorac, isti može potpisati izjavu o suglasnosti, koju potpisom i pečatom
ovjerava kapetan broda.
f) Ako je suvlasnik malodobna osoba, izjavu o suglasnosti u njegovo ime potpisuje zakonski
skrbnik, koji ovom tijelu mora dostaviti rješenje Općinskog suda kojim dokazuje da smije
raspolagati nekretninom u vlasništvu (suvlasništvu) malodobne osobe.
g) Ako suvlasnik ima prebivalište u inozemstvu, izjavu o suglasnosti može potpisati i ovjeriti u
veleposlanstvu ili konzularnom uredu Republike Hrvatske.
h) Ako suvlasnik ima prebivalište u inozemstvu na teritoriju države u kojoj nema veleposlanstva ili konzularnog ureda Republike Hrvatske, izjavu o suglasnosti može potpisati i ovjeriti kod javnog bilježnika te države na jeziku iste države. Potpisanu i ovjerenu izjavu o suglasnosti sastavljenu na stranom jeziku, potrebno je prevesti na hrvatski jezik kod ovlaštenog prevoditelja u Republici Hrvatskoj.
i) Ako je suvlasnik starija osoba sa otežanim kretanjem, može potpisati izjavu o suglasnosti u
objektu za vrijeme trajanja očevida ispred članova povjerenstva.
2.2.3. AKO IZNAJMLJIVAČ NIJE VLASNIK NI SUVLASNIK OBJEKTA
Iznajmljivač može pružati ugostiteljske usluge u domaćinstvu i u objektu (soba, apartman,
studio apartman, kuća za odmor) i na zemljištu za kamp koji su u vlasništvu njegovog bračnog
ili izvanbračnog druga, životnog partnera sukladno propisu koji regulira životno partnerstvo
istog spola, srodnika u ravnoj liniji ili člana obitelji, uz njihovu pisanu suglasnost.
U tom slučaju, iznajmljivač uz zahtjev mora priložiti:
-dokaz o vlasništvu objekta
-dokaz o obiteljskom odnosu sa vlasnikom objekta (rodni list, vjenčani list, dokaz da je
iznajmljivač izvanbračni drug vlasnika ili životni partner vlasnika i sl.)
-pisanu suglasnost vlasnika
2.2.3.1. PISANA SUGLASNOST VLASNIKA
Vlasnik može potpisati suglasnost na jedan od načina opisan pod točkama 2.2.2. od a) do i)
koje se odnose na suvlasnika. Iznajmljivač ne može biti osoba koja je kao zakupoprimac potpisala Ugovor o zakupu objekta sa vlasnikom s kojim nije u obiteljskom odnosu, odnosno ne može se registrirati kao građanin - pružatelj ugostiteljskih usluga u domaćinstvu nego mora registrirati obrt ili trgovačko društvo koje će, temeljem ugovora o zakupu, obavljati ugostiteljsku djelatnost pružanja usluga smještaja kao poslovni subjekt.
2.3. DOKAZ O UPORABLJIVOSTI GRAĐEVINE – OBJEKTA U KOJEM ĆE SE PRUŽATI USLUGE
Dokaz o uporabljivosti ovisi o vremenu izgradnje građevine, odnosno aktu koji se izdavao na
temelju propisa iz graditeljstva pa ćemo u daljnjem tekstu nabrojati dokumente koji mogu važiti
kao dokaz.
Ako niste u posjedu dokaza o uporabljivosti jer ga niste sami ishodili, možete ga potražiti u
upravnom tijelu nadležnom za graditeljstvo Šibensko-kninske županije ili grada.
2.3.1.IZVADAK IZ ZEMLJIŠNE KNJIGE SA ZABILJEŽBOM
Kad je na Izvatku iz zemljišne knjige vidljivo da je građevina upisana u zemljišnoj knjizi sa
zabilježbom da je prilikom upisa priložen neki od dokaza uporabljivosti (npr. Uporabna dozvola ili Uvjerenje Katastra da je zgrada izgrađena prije 15. veljače 1968. godine ili Rješenje o izvedenom stanju i sl.), u tom slučaju je Izvadak iz zemljišne knjige dostatan dokaz.
2.3.2.GRAĐEVINE IZGRAĐENE DO 15. VELJAČE 1968. GODINE
a) Uvjerenje katastarskog ureda, odnosno Središnjeg ureda Državne geodetske uprave da je
građevina izgrađena prije 15. veljače 1968. godine s izvodom iz katastarskog plana.
*Ovo Uvjerenje se prihvaća kao dokaz ako je izdano do 31. prosinca 2013. godine.
b) Uporabna dozvola za građevinu izgrađenu prije 15. veljače 1968. godine
Ako je Uvjerenje katastra izdano iza 1. siječnja 2014. godine, na temelju tog uvjerenja se mora
ishoditi Uporabna dozvola za građevinu izgrađenu prije 15. veljače 1968. godine. Navedenu
Uporabnu dozvolu izdaje upravno tijelo nadležno za graditeljstvo.
2.3.3. GRAĐEVINE IZGRAĐENE OD 16. VELJAČE 1968. - 19. LIPNJA 1991. GODINE
a) Uporabna dozvola za objekt stambene namjene
b) pravomoćna Građevinska dozvola i potvrda Građevinske inspekcije da u svezi s tom
građevinom nije u tijeku postupak građevinske inspekcije (Napomena: Građevinska inspekcija
više ne izdaje potvrde)
c) Potvrda upravnog tijela nadležnog za graditeljstvo da se ne izdaje akt za uporabu
2.3.4. GRAĐEVINE IZGRAĐENE OD 20. LIPNJA 1991. – 1. LISTOPADA 2007. GODINE
a) Uporabna dozvola za objekt stambene namjene
b) Uvjerenje za uporabu
2.3.5. GRAĐEVINE IZGRAĐENE NAKON 1. LISTOPADA 2007. GODINE
a) Potvrda tijela nadležnog za graditeljstvo da je dostavljeno završno izvješće nadzornog
inženjera o izvedbi građevine
b) Uporabna dozvola za objekt stambene namjene
c) Potvrda izvedenog stanja
d) Dozvola za promjenu namjene i uporabu građevine (promjena namjene iz poslovne u
stambenu)
2.3.6. BESPRAVNO IZGRAĐENE GRAĐEVINE
a) Rješenje o izvedenom stanju za završenu građevinu (stambene namjene)
2.4. DOKAZ O UPLAĆENOJ UPRAVNOJ PRISTOJBI U IZNOSU OD 9,29 eura
a) uplatnica kojom se dokazuje da je iznos uplaćen putem pošte, banke ili internetom (ako se
zahtjev predaje osobno u Pisarnici, putem pošte ili mailom)
3. MINIMALNI UVJETI ZA VRSTU I KATEGORIJU OBJEKTA
Prije nego započne s uređenjem i opremanjem objekta, iznajmljivač se može u Upravnom
odjelu za turizam i pomorstvo raspitati koji su propisani minimalni uvjeti za vrstu i kategoriju
objekta. Kako bi pravilno uredio objekt i dobio željenu kategoriju, može zatražiti savjetodavni sastanak
Svaki objekt se kategorizira zasebno. To znači da iznajmljivač može iznajmljivati objekte
različitih vrsta i kategorija.
3.1. POSTOJEĆI I NOVI OBJEKT
Objekti se razvrstavaju i kategoriziraju kao postojeći i novi objekti. Objekt je postojeći:
-ako ima ili je imao rješenje o vrsti i kategoriji kao postojeći objekt,
-ako je građevina izgrađena do 31. prosinca 2007. godine (bez obzira na namjenu, naknadnu
rekonstrukciju, dogradnju ili nadogradnju),
-ako objekt ima akt o legalizaciji nezakonito izgrađene građevine (Rješenje o izvedenom
stanju)
Svi ostali objekti su novi.
Za razliku od postojećih, u novim objektima su propisani: predprostor, veći moduli objekta, veći
madraci, odnosno kreveti u spavaćim sobama, propisana je površina kupaonice i veličina kade
– tuš kade te klima s individualnom regulacijom.
3.2. VRSTE I KATEGORIJE OBJEKATA U DOMAĆINSTVU
Tablice sa propisanim uvjetima za vrstu i kategoriju objekata nalaze se na stranici Ministarstva
turizma i sporta – Pristup informacijama – Propisi – Propisi iz turizma - Pravilnik o razvrstavanju
i kategorizaciji objekata u kojima se pružaju ugostiteljske usluge u domaćinstvu. Nakon
tekstualnog dijela, nalaze se tablice sa prilozima za sve vrste objekata.
*Modul je ukupna korisna površina objekta bez terase, balkona, lođe i stubišta.
SOBA (kategorija 2-4 zvjezdice) je objekt koji predstavlja spavaću sobu s vlastitom –
unutarnjom kupaonicom. Soba ne može imati kuhinjske elemente i u njoj se ne može
pripremati hrana. S obzirom na broj fiksnih kreveta, soba može biti jednokrevetna, dvokrevetna ili trokrevetna (za treći krevet površina modula dvokrevetne sobe se uvećava za 3 m2). U jednokrevetnoj i dvokrevetnoj sobi može biti jedan pomoćni krevet.
STUDIO APARTMAN (kategorija 2-4 zvjezdice) je objekt koji se sastoji od jedne prostorije za
spavanje, kuhanje, blagovanje i boravak te odvojene kupaonice. Studio apartman – postojeći
objekt može imati spavaću sobu odvojenu od prostorije za kuhanje i blagovanje.
Studio apartman – novi objekt može primiti najviše četiri osobe na sklopivim krevetima. Studio
apartman – postojeći objekt može primiti do četiri osobe na sklopivim i/ili fiksnim krevetima.
Soba i studio apartman se kategoriziraju prema PRILOGU I – UVJETI ZA KATEGORIJE
SOBE I STUDIO APARTMANA.
APARTMAN (kategorija 2-5 zvjezdica) je objekt koji mora imati prostoriju za dnevni boravak,
blagovaonicu i kuhinju (mogu biti u jednoj prostoriji), spavaću sobu te kupaonicu. Apartman
može imati najviše 3 spavaće sobe. Svaka spavaća soba u apartmanu može imati jedan, dva
ili tri fiksna kreveta (za treći krevet površina modula se uvećava za 3 m2). U prostoriji za
boravak apartmana mogu biti najviše dva pomoćna kreveta (npr. fotelja na razvlačenje,
trosjed), ako istih nema u spavaćim sobama.
Razlika između apartmana i studio apartmana: apartman mora imati zasebnu prostoriju za
boravak, blagovanje i kuhanje u kojoj ne smiju biti fiksni kreveti, odvojenu spavaću sobu (sobe)
sa fiksnim krevetima i odvojenu kupaonicu (ili više kupaonica i zasebni zahod, ovisno o
kategoriji). Studio apartman nema zasebnu prostoriju za boravak, ima jednu prostoriju u kojoj
se spava, kuha, konzumira hrana i boravi te odvojenu kupaonicu.
KUĆA ZA ODMOR (kategorija 2-5 zvjezdica) je samostalna građevina ili dio dvojne građevine
s okućnicom koja mora imati dnevni boravak, blagovaonicu i kuhinju (mogu biti u jednoj
prostoriji), spavaću sobu te kupaonicu.
Kuća za odmor može imati i više od 3 spavaće sobe, u tom slučaju se na modul s tri spavaće
sobe dodaje određena površina, ovisno o kategoriji, za svaku spavaću sobu i kupaonicu.
Svaka spavaća soba u kući za odmor može imati jedan, dva ili tri fiksna kreveta (za treći krevet
površina modula se uvećava za 3 m2). U prostoriji za boravak mogu biti najviše dva pomoćna
kreveta (npr. fotelja na razvlačenje, trosjed), ako istih nema u spavaćim sobama.
Kuća za odmor može imati više etaža ali mora predstavljati jednu funkcionalnu cjelinu. Ako su
u istoj građevini smještena dva ili više apartmana ili studio apartmana, svaki sa zasebnim
ulazom, objekti se kategoriziraju kao apartmani ili studio apartmani a ne kao kuća za odmor.
Modul, odnosno površina zatvorenog prostora bez terase, balkona ili lođe te broj spavaćih
soba u odnosu na broj kupaonica su početni standard za određivanje kategorije objekta.
Apartman i kuća za odmor se kategoriziraju prema PRILOGU II – UVJETI ZA KATEGORIJE
APARTMANA I KUĆE ZA ODMOR.

KAMP (kategorija 2-5 zvjezdica) je objekt u kojemu iznajmljivač na svom zemljištu pruža
usluge kampiranja na smještajnim jedinicama koje mogu biti kamp mjesta i/ili kamp parcele.
Mobilhome može biti postavljen na 40% smještajnih jedinica.
Mobilhome se ne može kategorizirati kao zasebni objekt niti se nalaziti izvan kampa.
Kamp mora imati priključak na javnu prometnu infrastrukturu, prirodnu ili postavljenu ogradu,
kontroliran kolni ulaz i izlaz koji je noću osvijetljen i kabinu za pražnjenje prenosivih kemijskih
zahoda. Površine kamp mjesta i kamp parcela, broj priključaka struje, vode i odvodnje, broj
praonika za posuđe i broj sanitarnih čvorova za goste ovise o kategoriji kampa.
Kamp se kategorizira prema PRILOGU III - UVJETI ZA KATEGORIJE KAMPA.
KAMP ODMORIŠTE (utvrđuju se minimalni uvjeti, bez kategorije) je objekt u kojem
iznajmljivač na svom zemljištu pruža usluge kampiranja gostima s vlastitom pokretnom
opremom za kampiranje na smještajnim jedinicama – kamp mjestima.
Kamp odmorište mora imati priključak na javnu prometnu infrastrukturu, prirodnu ili postavljenu
ogradu, kontroliran kolni ulaz i izlaz i prometnice koji su noću osvijetljeni, priključak električne
energije za svako kamp mjesto i centralnu servisnu stanicu.
Ova vrsta objekta mora ispunjavati posebne uvjete zaštite od požara.
Kamp odmorištu se utvrđuju minimalni uvjeti prema PRILOGU IV - UVJETI ZA KAMP
ODMORIŠTE.
KAMP ODMORIŠTE – ROBINZONSKI SMJEŠTAJ (utvrđuju se minimalni uvjeti, bez
kategorije) je objekt u kojem iznajmljivač na svom zemljištu pruža usluge kampiranja gostima
u prostorijama ili na prostorima pod neuobičajenim uvjetima i okolnostima (izgrađeni od
prirodnih materijala: šatori, stare kuće od kamena ili drva, kolibe od trstike ili granja, pećine,
prostorije postavljene na neuobičajeni način na vodi, pod zemljom, na drvu, stijeni i sl.) ali ne
može biti kontejner niti mobilhome.
Ova vrsta objekta mora ispunjavati posebne uvjete zaštite od požara.
Kamp odmorištu – robinzonski smještaj se utvrđuju minimalni uvjeti prema PRILOGU IV a. 
UVJETI ZA KAMP ODMORIŠTE - ROBINZONSKI SMJEŠTAJ.
*Objekti vrste kamp, kamp odmorište i kamp odmorište – robinzonski smještaj moraju biti
predviđeni prostornim planom te je za njih, kao i za ostale objekte, potreban dokaz o
uporabljivosti. Prije uređivanja i opremanja neke od ovih vrsta, potrebno je u nadležnom
Upravnom odjelu za graditeljstvo i prostorno planiranje zatražiti informaciju jesu li te vrste
predviđene prostornim planom.
3.3. OČEVID OBJEKTA
Iznajmljivač predaje zahtjev nakon što je prikupio svu potrebitu dokumentaciju i kada je objekt u potpunosti uređen i spreman za prijem gosta, odnosno spreman za očevid.
Ispunjavanje minimalnih uvjeta za vrstu i kategoriju utvrđuje se očevidom povjerenstva Upravnog odjela za turizam i pomorstvo. Prema unaprijed utvrđenom planu rasporeda izlaska na teren, voditelj postupka najavljuje termin očevida iznajmljivaču, koji je dužan nazočiti očevidu i osigurati njegovo nesmetano provođenje. U objektu za vrijeme očevida ne smiju biti keramičari, električari, parketari i ostali majstori. Ako iznajmljivač odbije očevid, biti će obaviješten o novom terminu sukladno planu rasporeda izlaska na teren, odnosno kada dođe na red. Ukoliko ponovo odbije očevid, smatrati će se da je odustao od zahtjeva i postupak će se obustaviti. Očevidom se provjeravaju svi propisani uvjeti i vrši mjerenje površine modula. Objekt mora biti čist i uredan, uređaji ispravni, namještaj i oprema, kao i fasada, bez oštećenja. Povjerenstvo vrši i provjeru sigurnosnih elemenata kao npr. ograde na stubištu, balkonu, terasi, oštri i stakleni nezaštićeni bridovi i sl. O utvrđenom činjeničnom stanju povjerenstvo sastavlja zapisnik kojega potpisuju članovi povjerenstva i iznajmljivač. Iznajmljivač ima pravo dati primjedbe na zapisnik. Ukoliko se očevidom utvrdi da objekt ne ispunjava u potpunosti uvjete za vrstu i/ili kategoriju, iznajmljivaču će se dati rok u kojemu je dužan ispraviti nedostatke i o tome obavijestiti voditelja postupka, koji će organizirati ponovljeni očevid.
3.4. SAVJETODAVNI (KONZULTATIVNI) SASTANAK
Tijekom izgradnje, uređivanja i opremanja objekta ili tijekom izrade projekta kojim će se izvršiti promjena namjene u objekt koji će se iznajmljivati, javljaju se brojne nedoumice, posebice u svezi objekata većeg kapaciteta…Ukoliko se budući iznajmljivač želi savjetovati o vrsti objekta, rasporedu prostorija, elemenata važnih za dobivanje određene kategorije, rasporedu namještaja i sl., može podnijeti Zahtjev za savjet/ konzultacije.
